Lars Høgh
Lars Høgh var en dansk fodboldmålmand, der spillede for Odense Boldklub i hele sin karriere. Han nåede i alt 817 kampe for OB og blev danmarksmester med klubben tre gange. I perioden 1983-1995 spillede "Høghen" desuden otte kampe for det danske landshold. Han indstillede sin aktive karriere i 2000.
Lars Høgh begyndte at spille fodbold i Sanderum og kom som 12-årig til OB. Han fik debut på klubbens førstehold i 1977, da den sædvanlige målmand havde brækket benet, og var samme år med til at vinde OB's første danmarksmesterskab nogensinde. Med OB vandt han desuden danmarksmesterskabet i 1982 og 1989 samt pokalturneringen i 1983, 1991 og 1993. Derudover blev det til to sølvmedaljer (1983 og 1993) og to bronzemedaljer (1980 og 1996).
Lars Høgh var bl.a. kendt for sine hurtige reaktioner på stregen og for sin evne til at redde straffespark. Han huskes også for sine mange redninger i OB's udebanekamp mod Real Madrid i UEFA Cuppen den 6. december 1994, hvor det overraskende lykkedes fynboerne at vinde 2-0 over den spanske storklub.
Lars Høgh spillede sin sidste kamp for OB som 41-årig mod Vejle den 28. maj 2000. OB vandt 1-0, og undervejs i kampen reddede Lars Høgh et straffespark.
Lars Høgh debuterede på A-landsholdet i 1983 i en OL-kvalifikationskamp mod Norge. Hård konkurrence fra først Troels Rasmussen (f. 1961) og siden Peter Schmeichel gjorde, at Lars Høgh kun fik 8 A-landskampe i alt, herunder 2 ved VM i Mexico i 1986. Det blev ligeledes til 2 kampe, da Danmark i 1995 vandt turneringen King Fahd Cup. Lars Høgh var også med i truppen til EM i 1996, men kom ikke på banen.
Efter sin aktive karriere fungerede Lars Høgh som målmandstræner for bl.a. OB, AaB og Brøndby samt fra 2007 for det danske landshold. Sammen med Brian Laudrup drev han frem til 2016 en fodboldcamp for drenge og piger. I 2021 udgav han bogen Der er antal på alt, hvori han bl.a. fortæller om sin lange karriere og om den kræftsygdom, som han fik konstateret i 2018.
Lars Høgh vandt Det Gyldne Bur som årets målmand i Danmark fem gange (1986, 1989, 1992, 1993 og 1994). I 2021 blev han optaget i Fodboldens Hall of Fame.